- सुधा वर्मा
एक दिन विचार अइस के घर के बाहिर म पांच ठक पेड़ लगा देथंव। जंगल विभाग पेड़ के थरहा ल फोकट म देथे। बहुत विचार करेंव के कोन से पौधा लगा दव। आँखी मूंदेव त धनबहार के पीला पीला अंगूर के गुच्छा दिखय। घेरी बेरी उही पेड़ अउ ओमा लटकत फूल ह दिखय। भइगे अब तय होगे के धनबहार ही लगाना हे। जंगल विभाग ले पांच ठन धनबहार के पौधा लाके लगा देंव। धीरे - धीरे क्यारी बना के चारों डाहर ईंटा के गोल घेरा बना देंव। धीरे - धीरे धनबहार के एक - एक पत्ता ल गिनव। रोज गिनव, कब बाड़ही अउ कब फूलही रोज ओ पेड़ ल तीर म जाके देखंव, अंगना ले देखंव, सांझ कन छत ले देखंव। आंधी पानी के बेरा पौधा ल कपड़ा म बांध देवंव।
मौसम के मार म चार पेड़ ह मर के, एक पेड़ बांच गे। मौसम के थपेड़ा ह ओला अउ मजबूत बना दीस। पांच साल म तीन डारा म बंटा के सुघ्घर झाड़ी के रुप ले लीस। मन म सोचेवं पांच साल म तो येमा फूल आ जथे ये धनबहार ह कब फूलही। मन म संका होवय। आज मोर अंगना सूना हावय त कहूँ मोर धनबहार के डारा तो सून्ना नई रहि जही। फेर मन म विचार आवय अरे नहीं मोर घर के पेड़, पौधा, फूल ल तो दूरिहा - दूरिहा ले सब देखे बर आथें। अतेक फूल मोर अंगना के सोभा बने हावय, तब मोर धनबहार तो फूलबे करही।
चइत के महिना, बसंत के सुन्दर हवा ह सब के मन ल चंचल करत राहय। एक दिन मन अनमन रहिस हे। डाक्टर करा गैंव त डाक्टर कहि देथे के अब तोर घर म एक फूल महकने वाला हे, ओखर खिले के इंतजार करव। पता नहीं मन म सुखी नई होईस। दूसर दिन बिहिनिया ले धनबहार के पेड़ ल छू - छू के मया करेंव अउ अपन घर भितरी चल देवं। सनिचर के दिन रहिस हे, हमन दूनों झन अंगना म कुर्सी लगा के बईठ गेन अउ ठूंठ होय धनबहार ल देखत रहेन। बसंत ऋतु म धनबहार के जम्मों पाना झर जथे। सोचत रहेन के अब ऐमा नवा पाना आही, फेर ये रुख ह अउ ऊंच होही। अचानक मोर कान म आवाज सुनई दिस - देख - देख, ऐमा फूल निकलत हावय। मोला तो विस्वास नई होईस मैं ह बहुत धियान से देखेव घर के बाहिर जाके देखेंव, सही म करीब जमीन ले पांच फीट ऊंचाई ले एक छोटे से अंगूर के गुच्छा असन निकलत राहय ओमा पंाच ठन गोल - गोल कली रहिस हे।
फूल के वो डारा बाढ़ते गीस, मोर मन के उत्साह घलो बढ़ते गीस। मन म संतोस आगे। मोर अंगना म बेटा आगे ओला रोज धनबहार के रुख ल देखाववं के येमा सुघ्घर फूल आही। अवइया साल चइत म धनबहार बने मन लगा के खिलगे अउ ओखर रुख तरी बेटा ह खेले ले लगगे। ओखर फूल ल देख देख के फू - फू कहिके बोलय। तैं ह मोर घर खुसी ले के आयेस, आज बारह साल के बाद मोर घर के अंगना म एक लइका खेलत हावय। अउ तैंह अपन पीऊरा पीऊरा फूल के डारा ल हला हला के ओला मोहित करत हस। सावन के महिना म धनबहार के डारा म रस्सी बांध के बेटा अउ मैं बहुत झुला झुलेन। अवइया साल म तो साल भर झुला बंधाय रहिस अउ दूरिहा दूरिहा के लइका मन आ के ओमा झुला झुलय। मैं हर अपन दुवारी म बइठे देखत राहंव, अइसे लागय के धनबहार ह काहत हावय देख मैं तैं दिन रात सुन्ना आंगन कहिके सोचस, आज देख मोर कांध ह के झन लइका के भार ल उठाय हावय। अब तो हल्ला के मारे कान ल तोपत रहिथस। अब ओखर नीचे म एक चबूतरा बनगे। बकरी चरवाहा गाय चरवाहा मन आ के बइठ के गीत गावत राहंय। धीरे - धीरे पेड़ के अकार ह बाढ़ते गीस। बेटा घलो बाढ़ते गीस। दूनों झन एक दूसर ल छू - छू के बहुत खुस होवंय। जब बेटा ओखर कांध म रस्सी बांध के झूलय त धनबहार के एक - एक पाना खुसी म झूमे लग जाय।
गर्मी भर ओखर फूल मन झूम - झूम के गावत हावय अइसे लागय। एक बेर मैं हर अपन घर हास्य कवि रखेंव। मैं ह दुविधा म रहेंव के सबला काय भेंट करंव। इही सोचत सोचत एक बज गे। दू बजे के कार्यकरम रहिस हे मैं इसारा ल समझ गेंव अउ बहुत अकन गुच्छा संग म पीछू साल के लम्बा - लम्बा फर ल टोरेवं अउ एक - एक ठन टोरेवं अउ एक एक ठन गुच्छा बनायेंव। इही मोर देसी गुलदस्ता के संग सबके सुवागत करेंव। सब के मन खुसी म नाचे ले लगगें। मोला बिदा के बेरा म अइसे लगीस के धनबहार घलो खुसी म झूमत हावय।
मोर अउ धनबहार के मन एक होगे रहिस हे। हमन एक दूसर ल देखे बिगन रहे नई सकन। बेटा बर तो ओखर छांव ह ओखर खेल के मैदान होगे रहिस हे। खेलय नहीं तभो ले ओखर छांव म बने चबूतरा म जा के बइठ जाय। रिसाय तभो बइठय अउ खुस होवय तभो बइठय। दस साल म धनबहार के रुप विराट होगे। रददा के ओ पार के बिजली के तार ऊपर माड़गे राहय। ट्रक वाला मन आत - जात ओखर डारा मन ल टोर देवंय। ओखर छांव म कुछ खराब मनखे मन आ के बइठे ले लगगे। मैं ह रददा डाहर के डारा ल कटवा देंव अउ लइका मन ओला घर के आगू के खाली प्लाट म होली म जलाया बर लेगे। मोला धनबहार के दुख नई देखे गीस, जब कोनो दूसर ओखर डारा ल छुवय त अइसे लगय के वो ह मोर डाहर ल देख के कहत हावय मोला बचा ले। मैं ह ओला दूसर के मार ले बचाय बर कटवाये रहेंव।
होली के दिन मैं ह ओला जलत देखेंव त मोर अंतस ह रोय ले लगगे। मैं ह घर के भितरी आगेंव अउ चुपचाप सुत गेंव। बिहिनिया सुत उठ के ओखर राख ल देखेव अउ धनबहार रुख डाहर देखेंव। दूनों झन कुछु काहत मुस्कात रहिन हे। राख ह काहत हे इही ह तो जीवन आय, देख मोर बीज ह अभी बांचे हावय, मैं राख हो गेंव त का होगे, ये मोर बीज ल मैं जीवन देहूं ओला बाढ़े म मदद करहूं मैं ह जले नइ अंव मोर रुप बदलगे हावय। मैं ह रुख डाहर ल देखेंव मोला लगीस वो ह काहत हावय - तैं ह अतेक दुखी काबर होवत हस। देंह के जेन अंग ह कस्ट देथे ओला कटना ही हे। प्रकृति के नियम आय तैं सोच मोर डारा मन बिजली के नुकसान करत रहिस हे गाड़ी मोटर ल निकले म परेसानी होवत रहिस हे, त ओला रददा ले हटा दे गीस। मैं तो अभी खड़े हावंव, मैं तोर संग हवं।
ये बात ल मैं ह पचा लेंव। धनबहार मोर साथी गलत थोरे कहिही। सच म मैं काबर दुखी हवं। सब कुछ तो वइसने हावय। ओखर चबूतरा ह असमाजिक मनखे मन के बिसराम इसथल बने ले धर लीस गाली गलौज अउ जुआ चलत राहय। बाढ़त बेटा के संस्कार के चिंता होय ले धर लीस एक दिन मैं ह गुस्सा म सौ रुपिया दे के पेड़ ल कटवा देंव। अब दुख नई होईस ओखर बीज ल सकेल के रखे हावंव न। सांझ तक रददा खाली होगे। पारा भर म ये बात बगरगे। सब देखे बर आवंय। हमर साथ अउ परेम पारा म एक चर्चा के बिसय रहिस हे। वो रुख के कटना सब बर अचरज होगे। सांझ कन आफिस ले आय के बाद मोर पति ह मोला कहिस - तैं असना कर सकथस मैं सोचे नई रहेंव। मैं कुछु नई कहेंव। बेटा बीमार परगे, साथी जेन छुटगे। मन दुखी तो रहिस हे फेर बीजा ल देख के संतुस्ट हो जावं। एक दिन अइसे लगीस के धनबहार के ठूंठ म कुछु हरियाली आवत हावय। देखेंव त बहुत अकन पीका रहिस हे। ओला बाढ़न नई देंव। अपन हाथ ले तोड़ देंव। बार - बार लगय ये धनबहार बढ़ना चाहत हावय। ओखर निकले एक दू पाना ह घलो मोर डाहर निरिहता ले देखत, फेर मैं ह ओला टोर देंव। नहीं अब मोला तोर दुख नईं देखना हे। तैं रहिबे नहीं त तोला मारही कोन ? तोर छांव के सेती बेटा म गलत संस्कार पड़ सकत हे। मोर दिल के बात धनबहार सुन डारिस। अब ओखर पीका निकलबे नई करीस। बेटा के मन के छटपटाहट ह दिखय। फेर चार पांच महिना म ओखरो मन शांत होगे। अवइया बसंत के पहिली पति साथ छुटगे।
दू महिना के बाद एक थैली म रखे बीज मोर हाथ म आ गे। सबो घटना आँखी के आगू म आ गे। मोर अकेलापन के साथी धनबहार अपन निसानी छोड़ गेय हावय येखर ले मैं एक नवा रुख तैयार करहूं अइसे लगीस के धनबहार ह अकेल्ला होगे रहिस हे एखरे सेती मोर पति ल वो ह अपन करा बला लीस। ओखरो बीज आज मोर अंगना म खेलत हावय आज एक नवा पीढ़ी के संग होही अउ एक बेर फेर मोर अंना म धनबहार। वो धनबहार के ठूंठ ले फेर एक बेर मया जाग गे। ये मया घलो कांक्रीटीकरण के भेंट चढ़गे। नवा रददा बनीस त ओखर ठूंठ ह सीमेंट के नीचे म दबगे। आज वो ह धरती म चपकाय के बाद के बाद भी हमर बर सोचथे। मोर बेटा ल आसिस देथे अइसे मोला लागथे।
हर साल बसंत म ओखर अब्बड़ सुरता आथे। अंगूर के गुच्छा कस लटके पीऊंरा फूल ह आजो मोर आँखी म समाय हावय फूल म मंडरावत भौरा, कोयली के कूक चमगेदरी के फड़फड़ाहट अब चमगेदरी सुनावय नहीं अइसे लगथे के फूल के गुच्छा मन झूम झूम के नाचत हंवय अउ गुनगुनावत हावय बेटा ह आज भी पूछथे - ये पेड़ ल तैं काबर कटवा देस ओखर फूल ह गर्मी म कतेक सुघ्घर लागय। मोर करा ओला देय बर उत्तर नईये। मैं ह कहेंव बेटा अब ये धनबहार ल तोर घर के अंगना म लगाबो। पीऊंरा - पीऊंरा सुघ्घर फूल के गुनगुनाहट ल अब तोर लइका मन सुनहीं। वो धनबहार सदा दिन तोर अंगना म झूमही। कोयली के कूक होही, भौरा गुनगुनाही, जुगनू के डेरा होही, बया के घोसला होही। हर दिन नवा जीवन होही।
- पता - प्लाट नं. 69, सुमन, सेक्टर - 1, गीतांजली नगर, रायपुर [ छत्तीसगढ़ ]
mai_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva mai_Deva